แนวโน้มดัชนีเช้าปรับขึ้นรับปัจจัยเดิม
นักวิเคราะห์คาดตลาดฯหุ้นไทยเช้านี้ปรับขึ้นต่อ โดย Fund Flow - เก็งงบแบงก์ Q3/53
7 ต.ค. 2553

นักวิเคราะห์คาดตลาดฯหุ้นไทยเช้านี้ปรับขึ้นต่อ โดย Fund Flow - เก็งงบแบงก์ Q3/53
นายเกียรติก้อง เดโช นักกลยุทธ์การลงทุน บล.ซีไอเอ็มบี(ประเทศไทย) กล่าวว่า ตลาดหุ้นไทยเช้านี้มีโอกาสปรับตัวขึ้นต่อ และอาจจะสามารถไปทดสอบแนวต้านเดิมที่ 985-986 จุด ปัจจัยหนุนหลักยังเป็นเรื่องของเม็ดเงินต่างประเทศที่ยังไหลเข้าตลาดฯหุ้นไทยมาลงทุนหุ้นกลุ่มพลังงาน ทั้ง PTT PTTEP เป็นต้น หลังจากราคาน้ำมันดิบดีดตัวขึ้น และยังมีแรงซื้อเก็งกำไรเรื่องผลประกอบการไตรมาส 3 เข้ามาในกลุ่มธนาคารพาณิชย์
ส่วนการแข็งค่าของเงินบาทขณะนี้ถือว่าเป็นไปตามแนวโน้มเศรษฐกิจของประเทศไทยที่ขยายตัวได้ดีมาก และก็เป็นการแข็งค่าขึ้นตามภูมิภาคจึงไม่น่ากังวลมากนัก และคาดว่าทางธนาคารแห่งประเทศไทย(ธปท.)คงยังไม่มีการปรับขึ้นดอกเบี้ยในการประชุม กนง.ที่จะถึงนี้ ด้านตลาดหุ้นอื่นในภูมิภาคเอเชียเช้านี้เคลื่อนไหวในแดนบวก-ลบสลับกันไปเล็กน้อย   พร้อมให้แนวรับ 977 จุด แนวต้าน 986 จุด
ขณะที่ นายชัย จิรเสวีนุประพันธ์ ผู้จัดการฝ่ายกลยุทธการลงทุน บล.พัฒนสิน กล่าวว่า ภาวะตลาดหุ้นไทยเช้านี้มีแนวโน้มปรับตัวเพิ่มขึ้นจาก Fund Flow ต่างชาติที่ยังเข้ามาต่อเนื่อง ประกอบการการเข้าลงทุนเพื่อเก็งกำไรผลประกอบการ Q3/53 ของกลุ่มแบงก์ที่จะทยอยออกมา ส่งผลให้มีแรงเข้ามาลงทุน ขณะที่ตลาดต่างประเทศก็เข้าสู่ฤดูกาลประกาศงบ Q3 เช่นกันหนุนตลาดหุ้นยืนในแดนบวก  
นอกจากนี้ตลาดยังได้รับแรงหนุนจากราคาน้ำมันที่ปรับเพิ่มขึ้น ซึ่งจะหนุนหุ้นกลุ่มพลังงาน และเชื่อมีแรงซื้อต่อเนื่อง โดยมองแนวรับที่ 970-971 จุด และแนวต้าน 986-990 จุด